<classify> Simba na Azam zinatarajiwa kukutana kwenye uwanja wa Taifa Dar es Salaam keshokutwa katika mechi ya nusu fainali ya kwanza kabla Yanga haijakutana na Mbao kwenye uwanja wa CCM Kirumba, Mwanza katika nusu fainali ya pili siku inayofuata.Yanga ndio bingwa mtetezi wa michuano hiyo ambayo mshindi wake anawakilisha michuano ya kombe la Shirikisho Afrika. Akizungumza na gazeti hili, Mayanja alisema kuwa kutokana na mazingira waliyoyakuta nayo yamewapa jeuri kubwa ya kuamini kuwa programu walizoziandaa zitafanyika kikamilifu licha ya kuwepo na changamoto ya mvua.Alisema wanajua fika kuwa wanaenda kukutana na timu ngumu ambayo kama hawatafanya maandalizi ya kutosha itawasumbua na ndio maana wakachagua kwenda Morogoro ili wakajichimbie wafanye maandalizi yao ya nguvu.Alifafanua kuwa walipanga kuanza mazoezi juzi asubuhi lakini ikashindikana kutokana na mvua kubwa iliyonyesha mkoani humo. Tunajua tunaenda kukutana na Azam ambao kwenye ligi hawapo kwenye mbio za ubingwa hivyo wanataka kutumia kombe la FA kujipatia nafasi ya kushiriki michuano ya kimataifa hivyo hapo utaona jinsi mchezo utakuwa mgumu, lakini na wao wajue kuwa na sisi pia tunaitaka nafasi hiyo.Tunatarajia kurudi kati ya Alhamisi leo au Ijumaa kesho ambapo tunaamini kwa siku hizi tulizokaa huku zitatutosha kabisa kuifunga Azam na pia kujiandaa na mechi za mwisho za ligi, nasema hivyo kutokana na sisi tulikuwa tunataka kukaa kwenye sehemu tulivu na ndipo huku tulipofikia hivyo ile mipango yetu yote ya mazoezi itaenda kama tulivyopanga na kama itaenda hivyo basi tutaweza kabisa kuifunga Azam, alisema Mayanja.Mara kwa mara Azam imekuwa ikiisumbua Simba kila zinapokutana, msimu huu zimeshakutana mara tatu na kati ya hizo zilitoka sare mechi ya mzunguko wa kwanza wa ligi, na Azam kushinda mechi mbili ile ya fainali ya kombe la Mapinduzi na ile ya mzunguko wa pili wa Ligi Kuu  <topic>: michezo 